《驯雉歌为李宪长赋》
明代·陈堂

吾闻粤雉献周王，光武得雄起南阳。篯铿养性调羹浆，进尧飨雉寿无疆。

升鼎求朝来远方，时哉雌雉翔山梁。楚人担雏对凤凰，曾随车下集萧郎。

鲁恭中牟孰短长，西河一见为永康。熊宗储精山之阳，遍遗幕府互相望。

古来驯雉多吉祥，使君感召凌穹苍。庭前忽堕五光色，乃知雄雉绮翼张。

锦襜绣裆日翱翔，悠悠容与向君旁。十步五步狎相忘，一饮一啄循为常。

群僚豫悦列堂皇，酣歌祝寿酒千觞。孔庭骈集鹭鸳行，安得窦师对雉图瑞藏。

使君秉节临大方，泠泠三尺寒秋霜。法平解网如商汤，仁风摩荡满台纲。

和风溶溶百鸟扬，万物同春乐未央。我觏之子衮衣裳，鸿飞信宿入岩廊。

吁乎，鸿飞信宿入岩廊。

作者简介：陈堂，字明佐。南海人。明穆宗隆庆二年（一五六八）进士。授严州司理，征拜南京监察御史。屡奉敕巡视京营及上下江监兑漕粮。明神宗万历五年（一五七七），以星变，上疏论河套贡市漕河段匹诸宜兴革状，及请斥权珰、易枢部、宥谏臣。因忤大臣张居正，被贬归。后复起用，历官广西佥事、光禄寺少卿、南京尚宝司卿。致仕家居，肆力著述，靡所营树。有《朱明洞稿》及《湘南》、《皇华》、《南归》诸集。清温汝能《粤东诗海》卷三四有传。